

REPUBLIKA HRVATSKA

SISAČKO-MOSLAVAČKA ŽUPANIJA

OPĆINA MARTINSKA VES

OPĆINSKO VIJEĆE

KLASA: 402-08/25-01/27

URBROJ: 2176-15-01/1-25-1

U Martinskoj Vesi, 17.ožujka 2025. godine

Na temelju članka 48. stavka 4. Zakona o predškolskom odgoju i obrazovanju („Narodne novine“, broj 10/97, 107/07, 94/13, 98/19, 57/22 i 101/23) i članka 34. Statuta Općine Martinska Ves („Službeni vjesnik“, broj 42/13,38/14, 5/18, 6/20, 12/21) Općinsko vijeće Općine Martinska Ves na svojoj 20. sjednici održanoj 17.ožujka 2025. godine donosi sljedeću

**O D L U K U**

**o mjerilima za naplatu usluge dječjeg vrtića kojem je osnivač Općina Martinska Ves**

**od roditelja- korisnika usluga**

**Članak 1.**

Ovom Odlukom utvrđuju se mjerila za naplatu usluga Dječjeg vrtića „Martinska Ves“ (u daljnjem tekstu: Dječji vrtić) od roditelja – korisnika usluga.

Odredbe ove Odluke koje se odnose na roditelje, samohrane roditelje i roditelje iz jednoroditeljskih obitelji na odgovarajući način primjenjuju se i na skrbnike i udomitelje (dalje u tekstu: roditelji).

Izrazi koji se koriste u ovoj Odluci, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način muški i ženski rod.

Izrazi koji se koriste u ovoj Odluci, koji su navedeni u jednini i množini odnose se jednako i na jedninu i množinu, osim ako kontekst ne zahtijeva drugačije.

**Članak 2.**

Dječji vrtić obavlja usluge predškolskog odgoja i obrazovanja te skrbi o djeci rane i predškolske dobi (u daljnjem tekstu: predškolski odgoj) ostvarivanjem slijedećih programa:

* redovitog programa njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi (u daljnjem tekstu: redoviti program),
* programi javnih potreba definirani Zakonom o predškolskom odgoju i obrazovanju (dalje u tekstu: program javnih potreba).

Dječji vrtić može, pored programa iz stavka 1. ovog članka, izvoditi i druge programe u skladu s potrebama djece i zahtjevima roditelja.

**Članak 3.**

Redoviti programi predškolskog odgoja ostvaruju se u petodnevnom radnom tjednu, osim za vrijeme blagdana kao:

* cjelodnevni (7-10 sati dnevno)
* poludnevni (4-6 sati).

Program predškole organizira se u trajanju i prema rasporedu utvrđenom godišnjim planom i programom rada Dječjeg vrtića koji je za roditelje besplatan, a integriran je unutar redovitog programa.

Programi iz članka 2. stavka 2. ove Odluke provode se u trajanju i prema rasporedu utvrđenom godišnjim planom i programom Dječjeg vrtića te u zavisnosti od interesa roditelja za pojedini program.

**Članak 4.**

Roditelj s prebivalištem na području Općine Martinska Ves dužan je sudjelovati u cijeni programa Dječjeg vrtića kojeg ostvaruje njegovo dijete ovisno o vrsti i trajanju programa te ovoj Odluci.

Roditelj koji nema prebivalište na području Općine Martinska Ves kao i roditelj koji je strani državljanin plaća punu ekonomsku cijenu usluge.

**Članak 5.**

Ekonomska cijena za redoviti program u petodnevnom radnom tjednu – cjelodnevni i poludnevni – utvrđuje se na temelju prosječnih troškova programa sukladno odredbama članka 42. Državnog pedagoškog standarda predškolskog odgoja i naobrazbe („Narodne novine“, broj 63/08, 90/10).

Sredstva za programe Dječjeg vrtića osiguravaju se:

* sufinanciranjem iz Državnog proračuna
* iz proračuna Općine Martinska Ves
* sudjelovanjem roditelja u financiranju dijela ekonomske cijene programa.

**Članak 6.**

Roditelji sudjeluju u cijeni programa ovisno o vrsti i trajanju programa koji provodi Dječji vrtić kako slijedi:

|  |  |  |
| --- | --- | --- |
| obitelj s: | cjelodnevni boravak | poludnevni boravak |
| 1 (jednim) djetetom | 50 eura mjesečno | 30 eura mjesečno |
| 2 (dvoje) djece | 30 eura mjesečno | 20 eura mjesečno |
| 3 (troje) ili više djece | besplatno | besplatno |

Dokazi za drugo, treće i svako daljnje dijete iste obitelji:

Rodni list, izvadak iz Matice rođenih ili Potvrda s podacima o rođenju djeteta i Potvrda o redovnom školovanju (za stariju djecu).

**Članak 7.**

Posebne, kraće i druge alternativne programe Dječji vrtić realizira uz suglasnost Ministarstva znanosti, obrazovanja i mladih, sukladno odredbama Pedagoškog standarda.

Razlika u cijeni redovnog programa do pune cijene posebnog, kraćeg ili alternativnog programa može se financirati sredstvima roditelja.

Upravno vijeće vrtića donosi zasebnu odluku o visini sufinanciranja posebnih, kraćih i alternativnih programa te ostalim uvjetima uz provedbu.

**Članak 8.**

Naknadu za usluge Dječjeg vrtića roditelj uplaćuje na žiro račun Dječjeg vrtića (do uspostave riznice) najkasnije do 20-og u mjesecu za prethodni mjesec.

**Članak 9.**

Sudjelovanje roditelja i posvojitelja u plaćanju cijene za korištenje Dječjeg vrtića- prestaje danom ispisa djeteta iz vrtića, a isto se utvrđuje i regulira potpisom ispisnice.

**Članak 10.**

Dječji vrtić i roditelj djeteta koje je uključeno i upisano u program Dječjeg vrtića – sklapaju, odnosno potpisuju Ugovor o međusobnim pravima i obvezama te sukladno ovoj Odluci utvrđuju visinu naknade i sredstvo osiguranja za njeno plaćanje u vidu jednomjesečne akontacije ovisno o visini ugovorom, sukladno ovoj Odluci, utvrđene mjesečne naknade.

Uplaćena akontacija vraća se roditelju ili posvojitelju po prestanku korištenja vrtićkih usluga ili se uračunava kao naknada za zadnju mjesečnu ratu.

**Članak 11.**

Ova Odluka stupa na snagu dan nakon objave u „Službenom vjesniku“, službenom glasilu Općine Marinska Ves.

PREDSJEDNIK

Mario Turek